text: DSB opruster frem mod cykelløb
  02 maj 2012 kl. 07.36
  DSB forventer travlhed og har indsat ekstra tog på strækningerne som grænser op til Horsens når cykelløbet Giro d'Italia kommer til byen 7. maj.
  - Når vejene i og omkring byerne (Herning og Horsens red.) er spærret af, er det mest oplagte naturligvis at tage toget, der kører fra centrum til centrum. DSB indsætter større tog end normalt, og vi er klar til tage imod de mange nye kunder, siger Winnie Højer, der er ansvarlig for DSB's indsats under cykelløbet.
  
  Flere tog med stop i Hedensted
  Den 4-6. maj er InterCityLyn-togene mellem Herning og Vejle erstattet af regionaltog, der kører med flere vogne end normalt.
  DSB indsætter også større InterCity-tog mellem Fredericia og Aarhus H op til og umiddelbart efter cykelløbet. InterCity-togene standser ekstraordinært i Hedensted.
  - Der er den 7. maj lagt en jernring rundt om byen. Gæster, der ønsker at overvære cykelløbet, kan med fordel køre til Hedensted og tage toget til Horsens, siger Winnie Højer og fremhæver, at der i Hedensted er 700 gratis parkeringspladser.
  Læs mere om ændringer i togtrafikken her.
  